**B. Osobitná časť**

**K čl. I**

**K bodom 1 a 2**

Dochádza k zlúčeniu schémy „platba na pestovanie vybraných druhov zeleniny s vysokou prácnosťou“ a schémy „platba na pestovanie vybraných druhov zeleniny s veľmi vysokou prácnosťou“, vyňatiu druhov fazuľa a hrach, ako aj tekvice určenej pre produkciu semien
na konzum a lisovanie zo schémy viazanej podpory v sektore zeleniny a k vytvoreniu novej schémy „platba na pestovanie vybraných druhov zeleniny“. Zároveň sa vytvára nová schéma „platba na pestovanie vybraných druhov bielkovinových plodín“, v rámci ktorej bude možné podporiť pestovanie fazule, hrachu a sóje.

Úpravy v cielení viazanej podpory sa realizujú v nadväznosti na notifikáciu Európskej komisii vykonanú v súlade s čl. 52 až 55 nariadenia Európskeho parlamentu
a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009
(Ú. v. EÚ L 347, 20.12.2013) v platnom znení.

**K bodu 3**

Zosúlaďujú sa pojmy na základe relevantnej legislatívy Európskej únie. Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti
s integrovaným administratívnym a kontrolným systémom, opatreniami na rozvoj vidieka
a krížovým plnením (Ú. v. EÚ L 227, 31.7.2014) v platnom znení ustanovuje v čl. 17 ods. 1,
že na účel identifikácie všetkých poľnohospodárskych pozemkov v podniku
a/alebo nepoľnohospodárskej pôdy, ako sa uvádza v jeho čl. 14 ods. 1 písm. d) a e), príslušný orgán poskytne príjemcovi vopred pripravený formulár a zodpovedajúci grafický materiál podľa článku 72 ods. 3 nariadenia (EÚ) č. 1306/2013 prostredníctvom rozhrania založeného na GIS, ktoré umožňuje spracovanie priestorových a alfanumerických údajov nahlásených plôch
(ďalej len „geopriestorový formulár žiadosti o pomoc“).  Čl. 17 ods. 3 nariadenia (EÚ)
č. 809/2014 v platnom znení ustanovuje príslušnému orgánu povinnosť poskytnúť príjemcovi buď potrebnú technickú pomoc, alebo vopred pripravené formuláre a príslušný grafický materiál na papieri, ak príjemca nie je schopný predložiť žiadosť o pomoc a/alebo žiadosť o platbu pomocou geopriestorového formulára žiadosti o pomoc. V Slovenskej republike plní úlohy príslušného orgánu Pôdohospodárska platobná agentúra, o čom sú príjemcovia informovaní
aj prostredníctvom príslušných príručiek pre žiadateľov.

**K bodu 4**

S cieľom sprehľadniť orientáciu adresátov právnej normy sa navrhuje spresnenie znenia poznámky pod čiarou.

**K bodu 5**

Z dôvodu právnej istoty sa navrhuje vloženie prechodného ustanovenia vo vzťahu
k žiadostiam podaným pred účinnosťou novej právnej úpravy.

**K bodu 6**

V nadväznosti na zlúčenie schém „platba na pestovanie vybraných druhov zeleniny
s vysokou prácnosťou“ a „platba na pestovanie vybraných druhov zeleniny s veľmi vysokou prácnosťou“ a vytvorenie novej schémy „platba na pestovanie vybraných druhov zeleniny“ dochádza k úprave prílohy č. 1 tak, aby zohľadňovala uvedenú úpravu. Dochádza tiež k úpravám vo vzťahu k minimálnej hmotnosti osiva niektorých druhov koreňovej a plodovej zeleniny
na účely platby na pestovanie vybraných druhov zeleniny v prílohe č. 1. Potreba úpravy vyplynula zo zaužívanej agrotechnickej praxe.

Príloha č. 2 sa nahrádza novou prílohou v nadväznosti na vytvorenie novej schémy „platba na pestovanie vybraných druhov bielkovinových plodín“.

**K čl. II**

Ustanovenie o účinnosti návrhu nariadenia vlády vzhľadom na rozsah navrhovaných zmien zabezpečí adresátom dostatočný čas na oboznámenie sa s novou právnou úpravou.